Projektijohtaja Ville-Mikael Tuominen Tampereen kaupungin raitiotien kehitysohjelmasta täsmentää, että vaikka puhutaan Seuturatikasta, vaihtoehtoja keskiarvottaen Tampereen puolella on yli puolet koko 32 kilometrin mittaisesta yleissuunnittelun kohteena olevien rataosuuksien kokonaisuudesta.

- Raitiotien reittivaihtoehtoja on vielä kaikilla ratasuunnilla, ja niistä sekä reittien toteuttamisen aikataulusta ja järjestyksestä kysytään nyt palautetta. Raitiotien reittivaihtoehtoja on tarkoitus karsia jo tänä syksynä muun muassa Härmälän, Lielahden, Koilliskeskuksen ja Hervannan suunnilla. Tavoitteena on, että syksyn päätöksenteon jälkeen meillä olisi jatkotarkasteltavana kullakin ratasuunnalla enintään kaksi radan pääreittivaihtoehtoa.

Seudullisessa yleissuunnitelmassa raitiotien reittejä suunnitellaan ja vertaillaan sekä arvioidaan niiden vaikutuksia, jotta ratavarauksista on mahdollista tehdä päätökset 2020 syksyllä. Kukin kunta ja kaupunki päättävät oman alueensa reiteistä ja aluevarauksista. Kuntarajalla kunnilla tulee olla yhtenäinen näkemys raitiotieradan sijainnista.

Seuturatikan suunnittelulla varaudutaan raitiotien laajentamiseen tulevaisuudessa. Yleissuunnitelma ei sido eikä tähtää raitiotien välittömään rakentamiseen, mutta se tarvitaan nyt, ettei tulevaisuudessa raitiotien jatkolinjojen rakentaminen esty tai tule merkittävästi kalliimmaksi.